Document ID: 32007D0153

KOMISJONI OTSUS,
6. märts 2007,
millega muudetakse otsuse 2006/679/EÜ (mis käsitleb üleeuroopalise tavaraudteesüsteemi juhtkäskude ja signaalimise allsüsteemi koostalitluse tehnilist kirjeldust) A-lisa ja otsuse 2006/860/EÜ (mis käsitleb üleeuroopalise kiirraudteesüsteemi juhtkäskude ja signaalimise allsüsteemi koostalitluse tehnilist kirjeldust) A-lisa
(teatavaks tehtud numbri K(2007) 675 all)
(EMPs kohaldatav tekst)
(2007/153/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 23. juuli 1996. aasta direktiivi 96/48/EÜ üleeuroopalise kiirraudteevõrgustiku koostalitlusvõime kohta, (1) eriti selle artikli 6 lõiget 1,
võttes arvesse Euroopa Parlamendi ja nõukogu 19. märtsi 2001. aasta direktiivi 2001/16/EÜ üleeuroopalise tavaraudteevõrgustiku koostalitlusvõime kohta, (2) eriti selle artikli 6 lõiget 1,
ning arvestades järgmist:
(1)
Komisjoni otsuses 2006/679/EÜ (3) sätestati üleeuroopalise tavaraudteesüsteemi juhtkäskude ja signaalimise allsüsteemi esimene koostalitluse tehniline kirjeldus (KTK).
(2)
Komisjoni otsuses 2002/731/EÜ (4) sätestati üleeuroopalise kiirraudteesüsteemi juhtkäskude ja signaalimise allsüsteemi esimene koostalitluse tehniline kirjeldus (KTK). See tunnistati kehtetuks ja asendati otsusega 2006/860/EÜ.
(3)
Tehniline areng tingib vajaduse ajakohastada otsuste 2006/679/EÜ ja 2006/860/EÜ A-lisas sätestatud kohustuslikke tehnilisi kirjeldusi, eelkõige võttes arvesse Euroopa Raudteeagentuuri töörühmade vahel saavutatud kokkulepet System Requirements Specifications’i versiooni 2.3.0 kohta. Kõnealune versioon kehtib nii kiir- kui ka tavaraudteesüsteemi puhul.
(4)
Vastavalt direktiivi 96/48/EÜ artikli 6 lõikele 2 ja direktiivi 2001/16/EÜ artikli 6 lõikele 2 vastutab Euroopa Raudteeagentuur KTKde ülevaatuse koostamise ja ajakohastamise ning asjakohaste soovituste tegemise eest artiklis 21 osutatud komiteele, et võtta arvesse tehnilisi arenguid või sotsiaalseid nõudeid.
(5)
Vastavalt Euroopa Parlamendi ja nõukogu määruse (EÜ) nr 881/2004 (5) artikli 12 punktile b tagab Euroopa Raudteeagentuur KTKde kohandamise tehnilisele progressile ja turusuundumustele ning teeb komisjonile ettepanekuid muudatuste tegemiseks KTKdes, mida ta peab vajalikuks.
(6)
Euroopa Raudteeagentuur võttis 24. oktoobril 2006 vastu soovituse, mis käsitleb tava- ja kiirraudteesüsteemi KTKdes sätestatud kohustuslike tehniliste kirjelduste loendit.
(7)
Käesoleva otsusega ettenähtud meetmed on kooskõlas direktiivi 96/48/EÜ artikli 21 kohaselt asutatud komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsusele 2006/679/EÜ (mis käsitleb üleeuroopalise tavaraudteesüsteemi juhtkäskude ja signaalimise allsüsteemi) lisatud KTK A-lisas sätestatud kohustuslike tehniliste kirjelduste loend asendatakse käesolevale otsusele lisatud kohustuslike tehniliste kirjelduste loendiga.
Artikkel 2
Otsusele 2006/860/EÜ (mis käsitleb üleeuroopalise kiirraudteesüsteemi juhtkäskude ja signaalimise allsüsteemi) lisatud KTK A-lisas sätestatud kohustuslike tehniliste kirjelduste loend asendatakse käesolevale otsusele lisatud kohustuslike tehniliste kirjelduste loendiga.
Artikkel 3
Käesolevat otsust hakatakse kohaldama selle teatavaks tegemise kuupäeval.
Artikkel 4
Käesolev otsus on adresseeritud liikmesriikidele.
Brüssel, 6. märts 2007

Labels: 7
8
15